УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэм и къулыкъум пэрыуващ Урысейм и ЛIыхъужь Матовников Александр. Абы теухуа зэхуэсым хэтащ КъБР-м и Iэтащхьэ КIуэкIуэ Юрий
Пятигорск къалэм щекIуэкIащ Урысей Федерацэм и Президентым и полномочнэ лIыкIуэу Кавказ Ищхъэрэ федеральнэ округым щыIэм и къулыкъум ягъэувар IэнатIэм зэрыпэрыувэм теухуа зэхыхьэ. Абы хэтащ иужьрей илъэситIым а лэжьыгъэр езыхьэкIа, Урысейм и ЛIыхъужь Белавенцев Олег, федеральнэ округым хыхьэ щIыналъэхэм я Iэтащхьэхэр, дин лэжьакIуэхэр, округым и хабзэхъумэ IэнатIэхэм я лIыкIуэхэр.
ЗэIущIэр къыщызэIуихым Белавенцев Олег зэрыжиIамкIэ, иужьрей зэманым властым и федеральнэ, щIыналъэ органхэр, хабзэхъумэ IэнатIэхэр, жылагъуэ зэгухьэныгъэхэр зэрызэпыщIар нэрылъагъуу ефIэкIуащ икIи абы и фIыщIэкIэ округым шынагъуэншагъэр щагъэбыдащ, куэдкIэ узыщыгугъын инвестицэ проектхэр ягъэзащIэу щIадзащ, промышленностым и IуэхущIапIэхэр, егъэджэныгъэм, щэнхабзэм, узыншагъэр хъумэнымкIэ IэнатIэм я IуэхущIапIэщIэхэр къызэIуахащ. Кавказ Ищхъэрэм иджы загъэпсэхуну, я узыншагъэр ирагъэфIэкIуэну, ди пасэрей тхыдэм щыгъуазэ защIыну цIыху куэд къокIуэ. «Апхуэдэ ехъулIэныгъэхэр дэ дызэщIыгъуу едгъэкIуэкIа лэжьыгъэшхуэм къыпэкIуащ икIи дяку дэлъа зэгурыIуэныгъэм, зэдэлэжьэныгъэм, Iуэхум худиIэ къэрал бгъэдыхьэкIэм папщIэ фIыщIэ фхузощI», — жиIащ Белавенцев Олег.
Абы къыхигъэщхьэхукIащ полномочнэ лIыкIуэу щIэуэ ягъэувар офицер нэсу зэрыщытыр, Урысей Федерацэм и ЛIыхъужь цIэр къызэрыхуагъэфэщар, нэгъуэщI дамыгъэ куэд къызэрыратар.
Матовников Александр къыщыпсалъэм зэрыжиIамкIэ, ди щIыналъэр абы хъарзынэу ецIыху, унафэщIхэм ящыщ куэдым япыщIауэ щытащ икIи адэкIи абыхэм тэмэму ядэлэжьэфыну мэгугъэ. «Дяпэ итахэм пхаша гъуэгум дызэрытетыным дыхущIэкъунщ, Iуэхур зэрытхузэфIэкIкIэ едгъэфIэкIуэнщ. Дэ ди къалэн нэхъыщхьэхэм ящыщщ Урысейм и Президентым иубзыху къэрал кIуэцI, къэрал щIыб политикэр пхыгъэкIынымкIэ къэув псори гъэзэщIэным Кавказ Ищхъэрэ федеральнэ округым и къэрал властым и органхэр хуэунэтIыныр, цIыхухэм яIэ конституцэ хуитыныгъэхэр хъумэныр, псэукIэр егъэфIэкIуэныр», — къыхигъэщхьэхукIащ абы.
ЗэIущIэр зэфIэкIа нэужь Къэбэрдей-Балъкъэрым и Iэтащхьэ КIуэкIуэ Юрий жиIащ Матовников Александр унафэщI лэжьыгъэм зэрыхуэIэкIуэлъакIуэр икIи Урысейм и Президентым абы и пщэ кърилъхьа лэжьыгъэ мытыншыр тэмэму зэрырихьэкIыфынур.
УФ-м и Президентым и полномочнэ лIыкIуэу Кавказ Ищхъэрэ
федеральнэ округым щыIэм и Аппаратым и пресс-IуэхущIапIэм
къитахэм япкъ иткIэ КъБР-м и Iэтащхьэмрэ Правительствэмрэ
я пресс-IуэхущIапIэм игъэхьэзыращ.
